b'\n_START_ARTICLE_\nInternational Harvester S-sarja\n_START_SECTION_\n1955 \xe2\x80\x93 57\n_START_PARAGRAPH_\nAlkuper\xc3\xa4isen S-sarjan nimi juontuu vuoteen 1955, jolloin International Harvester esitteli R-sarjan seuraajan mallivuodelle 1956. S-sarjan ajoneuvoja valmistettiin vain kevyisiin- (light-duty pickup truck) ja keskiraskaisiin (medium-duty truck) painoluokkiin. R-sarjasta, ja itse asiassa sit\xc3\xa4 edelt\xc3\xa4neest\xc3\xa4 L-sarjasta, perityneet raskaat mallit pysyiv\xc3\xa4t k\xc3\xa4yt\xc3\xa4nn\xc3\xb6ss\xc3\xa4 muuttumattomina. T\xc3\xa4st\xc3\xa4 alkoi International Harvesterin raskaan sarjan, ja my\xc3\xb6hemmin my\xc3\xb6s keskiraskaiden kuorma-automallien eriytyminen kevyist\xc3\xa4 lava-autoista. R-sarjaan uutena mallina esitelty Travelall-full-size station wagon tuli nyt tarjolle my\xc3\xb6s nelivetoisena versiona._NEWLINE_Uuden S-sarjan muutokset olivat ainoastaan kosmeettisia, tekniikka oli tuttua jo edelt\xc3\xa4neist\xc3\xa4 mallisarjoista. Edelt\xc3\xa4neist\xc3\xa4 L- ja R-sarjoista tuttu k\xc3\xa4yt\xc3\xa4nt\xc3\xb6 oli my\xc3\xb6s, ett\xc3\xa4 painoluokkien jakaja kevyempien ja kaikkein raskaimpien sarjojen v\xc3\xa4lill\xc3\xa4 sijoittui 180- ja 190-alasarjojen taitteeseen. Raskain mallivuoden 1956 keulalla varustettu S-sarjalainen oli telivetoinen, 15-tonninen SF-182. Sen kantavuus alustana oli 33 000 lbs (10,8 t) ja yhdistelm\xc3\xa4paino 45 000 lbs (20,4 t)._NEWLINE_P\xc3\xa4\xc3\xa4asiassa maatalouskoneiden parissa ja ajoneuvojen tuontiyhti\xc3\xb6n\xc3\xa4 toiminut, brasilialainen International Harvester M\xc3\xa1quinas S.A., oli Brasilian teollisuuden kehitt\xc3\xa4misohjelman mukaisesti siirtym\xc3\xa4ss\xc3\xa4 my\xc3\xb6s ajoneuvojen valmistukseen. Yhti\xc3\xb6n ensimm\xc3\xa4inen tuote oli raskas S-184 "Loadstar".\n_START_SECTION_\n1977 \xe2\x80\x93 2001\n_START_PARAGRAPH_\nAlkuvuodesta 1977 International Harvester aloitti uuden, keskiraskaan S-sarjan valmistuksen. T\xc3\xa4m\xc3\xa4n uuden kulmikasnokkaisen kuorma-autosarjamalliston nimeksi piti ensin tulla Tristar, mutta jo piirustusp\xc3\xb6yt\xc3\xa4vaiheessa p\xc3\xa4\xc3\xa4tettiin, ett\xc3\xa4 uuden malliston my\xc3\xb6t\xc3\xa4  asteittain luovuttaisiin nimist\xc3\xa4 (Fleetstar, Paystar, Loadstar, Cargostar, Transtar ym.) ja siirryt\xc3\xa4\xc3\xa4n muiden amerikkalaisvalmistajien tavoin kirjainmallistoihin._NEWLINE_S-sarja korvasi markkinoilla jo ik\xc3\xa4\xc3\xa4ntyv\xc3\xa4t Loadstar- ja Fleetstar -sarjat. Ensimm\xc3\xa4iseksi myyntiin tulivat raskaammat 2200-, 2500-, ja 2600 -mallit, kokonaispainoltaan 28 000 \xe2\x80\x93 45 000 lbs (12,7 \xe2\x80\x93 20,4 t). Vuonna 1978 sarjaa t\xc3\xa4ydennettiin kevyemmill\xc3\xa4 1600 \xe2\x80\x93 2000 -malleilla. Vuonna 1978 p\xc3\xa4\xc3\xa4tettiin, ett\xc3\xa4 telimalleissa kirjain "S" korvataan kirjaimella "F". Sit\xc3\xa4 ennen S-2000 \xe2\x80\x93 2600 -mallistossa oli ollut my\xc3\xb6s 6x4-versioita. Raskaimmat S-sarjalaiset ja kevyimm\xc3\xa4t F-sarjalaiset meniv\xc3\xa4t reilusti p\xc3\xa4\xc3\xa4llekk\xc3\xa4in. Niinp\xc3\xa4 esimerkiksi S-2275 oli tismalleen yht\xc3\xa4 j\xc3\xa4re\xc3\xa4 kuin F-2275, molemmat sai jopa 350-hv V8-dieseleill\xc3\xa4._NEWLINE_S-sarja sai heti markkinoille tulostaan l\xc3\xa4htien suuren suosion mit\xc3\xa4 moninaisimmissa k\xc3\xa4ytt\xc3\xb6sovelluksissa: rahtiautona, dumpperina, betoniautona, j\xc3\xa4tepakkarien alustana tai esim. rekkaveturina. S-sarjan valmistuksessa k\xc3\xa4ytettiin standardisoituja komponentteja ja osia, t\xc3\xa4m\xc3\xa4 mahdollisti niiden m\xc3\xa4\xc3\xa4r\xc3\xa4n v\xc3\xa4hent\xc3\xa4misen 30% edelt\xc3\xa4jiins\xc3\xa4 verrattuna. Hyttien valmistuksessa k\xc3\xa4ytettiin ensi kertaa robottihitsausta._NEWLINE_Kun International Harvester vuonna 1987 muutti nimekseen Navistar International, S-sarja sai osakseen kevyit\xc3\xa4 kosmeettisia muutoksia. Ohjauspy\xc3\xb6r\xc3\xa4n IHC-logo korvattiin Navistarin timantti-logolla. Ulkopuolella maskin yl\xc3\xa4reunan iso International-teksti sai v\xc3\xa4isty\xc3\xa4 ja se korvattiin pienemm\xc3\xa4ll\xc3\xa4, maskin alareunaan sijoitetulla oranssilla tekstin ja Navistar-logon yhdistelm\xc3\xa4ll\xc3\xa4.\n_START_SECTION_\n1989 facelift\n_START_PARAGRAPH_\nS-sarjan ulkon\xc3\xa4k\xc3\xb6\xc3\xa4 modernisoitiin sis\xc3\xa4lt\xc3\xa4 ja ulkoa perusteellisemmin vuonna 1989. Samalla sarjalle tehtiin nimenmuutos; kuorma-autot muodostivat 4000-sarjan ja rekkaveturit 8000-sarjan. Tekniikkaan ei sin\xc3\xa4ll\xc3\xa4\xc3\xa4n tehty muutoksia, vaan voimalinjan muutokset seurasivat komponenttivalmistajien tuotekehityst\xc3\xa4, oli niiden valmistajana sitten Navistar tai jokin ulkopuolinen toimittaja. Tuotelinjan valmistus jatkui aina mallivuoden 2001 loppuun ja se sai historiansa aikana viel\xc3\xa4 pari merkitt\xc3\xa4v\xc3\xa4mp\xc3\xa4\xc3\xa4 ohjaamon sis\xc3\xa4tilojen p\xc3\xa4ivityst\xc3\xa4, vuosina 1992 ja 1995.'